32002R2195
L 340/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2195/2002 AL PARLAMENTULUI EUROPEAN ȘI AL CONSILIULUI
din 5 noiembrie 2002
privind Vocabularul comun privind achizițiile publice (CPV)
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 47 alineatul (2) și articolele 55 și 95,
având în vedere propunerea Comisiei (1),
având în vedere avizul Comitetului Economic și Social (2),
având în vedere avizul Comitetului Regiunilor (3),
hotărând în conformitate cu procedura prevăzută la articolul 251 din tratat (4),
întrucât:
(1)
Utilizarea diferitelor nomenclaturi este în detrimentul caracterului deschis și transparent al achizițiilor publice în Europa. Impactul său asupra calității anunțurilor și timpului necesar publicării acestora reprezintă o restricție de facto a accesului agenților economici la contractele de achiziții publice.
(2)
În Recomandarea 96/527/CE (5), Comisia invita entitățile și autoritățile contractante să utilizeze, pentru descrierea obiectului contractelor de achiziții, Vocabularul comun privind achizițiile publice [Common Procurement Vocabulary (CVP)], elaborat pe baza anumitor nomenclaturi existente, în scopul unei mai mari adecvări a acestora la specificul sectorului achizițiilor publice.
(3)
Este necesară standardizarea, printr-un sistem unic de clasificare pentru achizițiile publice, a referințelor utilizate de către autoritățile și entitățile contractante pentru descrierea obiectului contractelor de achiziții.
(4)
Statele membre au nevoie de un sistem de referință unic care să utilizeze aceeași descriere a bunurilor în limbile oficiale ale Comunității, precum și același cod alfanumeric corespunzător și care să permită astfel depășirea barierelor lingvistice la nivel comunitar.
(5)
Prin urmare, prin prezentul regulament se adoptă o versiune revizuită a CPV ca un sistem unic de clasificare pentru achizițiile publice, a cărui punere în aplicare este reglementată de directivele privind coordonarea procedurilor de atribuire a contractelor de achiziții publice.
(6)
De asemenea, se elaborează tabele de corespondență cu titlu orientativ care să indice corespondența dintre CPV și Clasificarea produselor aferente activităților din cadrul Comunității Economice Europene (CPA), Clasificarea centrală a produselor (CPC Prov.) al Organizației Națiunilor Unite, Nomenclatorul statistic al activităților economice din Comunitatea Europeană (NACE Rev. 1) și Nomenclatura combinată (NC).
(7)
Este posibil ca structura și codurile CPV să necesite adaptări sau chiar modificări, în funcție de evoluția piețelor și de nevoile utilizatorilor. Prin urmare, se stabilește în acest sens o procedură corespunzătoare de revizuire.
(8)
Măsurile necesare punerii în aplicare a prezentului regulament se adoptă în conformitate cu Decizia 1999/468/CE a Consiliului din 28 iunie 1999 de stabilire a procedurilor pentru exercitarea competențelor de punere în aplicare conferite Comisiei (6).
(9)
Având în vedere că obiectivul acțiunii avute în vedere, și anume instituirea unui sistem de clasificare pentru contractele de achiziții publice, nu poate fi atins într-o manieră satisfăcătoare de către statele membre și, prin urmare, datorită dimensiunii și efectelor acțiunii, poate fi mai bine îndeplinit la nivel comunitar, Comunitatea poate adopta măsuri, în conformitate cu principiul subsidiarității, consacrat de articolul 5 din tratat. În conformitate cu principiul proporționalității astfel cum a fost enunțat în articolul menționat anterior, prezentul regulament nu depășește ceea ce este necesar pentru atingerea acestui obiectiv.
(10)
Recurgerea la un regulament mai degrabă decât la o directivă este motivată prin faptul că instituirea unui sistem de clasificare pentru contractele de achiziții publice nu necesită transpunere de către statele membre.
(11)
În scopul familiarizării utilizatorilor cu un sistem de clasificare unic urmând a deveni, în cele din urmă, obligatoriu, punerea în aplicare a prezentului regulament trebuie să fie precedată de o perioadă de adaptare,
ADOPTĂ PREZENTUL REGULAMENT:
Articolul 1
(1) Se stabilește un sistem de clasificare unic, aplicabil achizițiilor publice, denumit „Vocabularul comun privind achizițiile publice” [Common Procurement Vocabulary (CPV)].
(2) Textul CPV este prevăzut de anexa I.
(3) Tabelele de corespondență orientative între CPV și nomenclaturile Clasificării produselor aferente activităților din cadrul Comunității Economice Europene (CPA), Clasificării centrale a produselor (CPC Prov.) a Națiunilor Unite, Nomenclatorului statistic al activităților economice din Comunitatea Europeană (NACE Rev. 1) și Nomenclaturii combinate (NC) sunt prevăzute în anexele II, III, IV și V.
Articolul 2
Comisia adoptă măsurile necesare revizuirii CPV în conformitate cu procedura prevăzută la articolul 3 alineatul (2).
Articolul 3
(1) Comisia este sprijinită de Comitetul consultativ pentru contractele de achiziții publice, înființat prin articolul 1 din Decizia 71/306/CEE a Consiliului (7) (denumit în continuare „comitetul”).
(2) Atunci când se face trimitere la prezentul alineat, se aplică articolele 3 și 7 din Decizia 1999/468/CE, având în vedere dispozițiile articolului 8 din decizia menționată anterior.
(3) Comitetul își stabilește regulamentul de procedură.
Articolul 4
Prezentul regulament intră în vigoare la 16 decembrie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 noiembrie 2002